Lesen 7
Ol Miting Bilong Mipela i Wanem Kain?
Long ol miting Kristen bilong bipo, ol i save mekim singsing, beten, na ritim buk bilong God na stori long en
Baibel i as bilong ol tok na i helpim ol man. Long ol wiken, ol kongrigesen i save bung bilong harim wanpela 30 minit tok bilong Baibel long olsem wanem ol tok bilong Baibel i stret long i stap bilong yumi, na i stret long dispela taim nau yumi stap long en. I gutpela long olgeta husat i kam long miting i opim Baibel bilong ol yet na lukim ol skripsa brata i ritim. Bihain long dispela tok, i gat 1 aua “Wastaua” Stadi we mipela i skelim 1-pela atikol long Wastaua bilong stadi, na olgeta long odiens i ken insait long en long rot bilong bekim tok. Dispela i helpim mipela long bihainim ol tok bilong Baibel long laip bilong mipela. Mipela i mekim stadi long wankain Wastaua long winim 100,000 kongrigesen i stap long olgeta hap bilong graun.
Mipela i kisim helpim bilong mekim gut moa wok tisa. Mipela i save bung long wanpela nait namel long wik o long wiken bilong mekim miting i gat 3-pela hap. Namba 1 hap em 30 minit Baibel Stadi Bilong Kongrigesen, i gat ol askim na ol bekim we i helpim mipela long kliagut moa long ol stiatok na ol tok profet bilong Baibel. Bihain long en i gat 30 minit Skul Tiokratik Bilong Autim Tok. Long fes tok bilong dispela miting, mipela i toktok long 1-pela hap bilong Baibel em kongrigesen i bin ritim pinis long haus. Bihain long en, ol sumatin insait long skul ol i givim ol sotpela tok. Wanpela brata i skelim tok ol i mekim na em i helpim ol long pasin bilong rit gut moa na mekim gut ol tok. (1 Timoti 4:13) Namba 3 hap em 30 minit Miting Bilong Wok Autim Tok, long rot bilong ol tok, ol soim, na ol intaviu, mipela i lainim pasin bilong skulim ol man long Baibel.
Taim yu kam long ol miting bilong mipela, bai yu amamas tru long ol nambawan gutpela skul bilong Baibel yu wok long kisim.
Bai yu harim wanem ol tok long ol miting bilong ol Witnes Bilong Jehova?
Yu gat laik long i go long wanem miting bilong mipela?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn